Kinnisvarahinnad ei ole viimase kahe aasta jooksul peale nn põhja kriipimist märkimisväärselt kasvanud, pigem on olnud tegemist mõõduka taastumisega, mis tehingute arvu kindlasti ei mõjuta. Küll on tänavuse oodatust kesisema  tehinguaktiivsuse taga selgelt üleüldine elukalliduse järsk tõus, millest pole pääsenud ükski eurotsooniga liitunud riik. See oli euro hind meie jaoks. Õnneks on juba ka esimesi signaale, et vahepeal täiesti kontrollimatult tõusma hakanud toidu- ja esmatarbekaupade hinnad hakkavad stabiliseeruma. Elame-näeme. Toidukorvi järsk kallinemine avaldab kinnisvaraturule aga tugevat mõju, sest kuna enamus tehingutest tehakse siiski laenu abil, siis varasemalt laenumakseks kuluda võinud summa süüakse täna sõna otseses mõttes  lihtsalt maha.